b"\n_START_ARTICLE_\nPazo de Xelm\xc3\xadrez\n_START_SECTION_\nHist\xc3\xb2ria\n_START_PARAGRAPH_\nVa ser constru\xc3\xaft per Diego Xelm\xc3\xadrez, arquebisbe de Santiago entre 1120 i 1136, per substituir l'antic palau arquebisbal situat davant de la fa\xc3\xa7ana de Prater\xc3\xadas, datat entre els anys 830 i 880, que havia sigut pr\xc3\xa0cticament destru\xc3\xaft a les revoltes que van tenir lloc a Santiago el 1117._NEWLINE_Cap a 1180, Pedro Su\xc3\xa1rez de Deza va fer les primeres reformes. A mitjan segle XIII, l'arquebisbe Xo\xc3\xa1n Arias va encarregar noves modificacions al mestre Boneth, cap al 1250. En els segles XV i XVI va ser reformat de nou per decisi\xc3\xb3 dels arquebisbes Lope de Mendoza i Alonso III de Fonseca. Tamb\xc3\xa9 va ser  reformat per l'arquebisbe Maximili\xc3\xa0 d'\xc3\x80ustria. Al segle XVIII va ser reformat i es va construir una nova planta que va obligar a aixecar una nova fa\xc3\xa7ana barroca per fer de contrafort._NEWLINE_Actualment, de l'edifici original nom\xc3\xa9s se'n conserven les portes fe comunicaci\xc3\xb3 amb la bas\xc3\xadlica: la Porta de Gram\xc3\xa1ticos, la porta de la Torre i la porta de la Tribuna.\n_START_SECTION_\nEstructura\n_START_PARAGRAPH_\nL'edifici est\xc3\xa0 alineat amb la fa\xc3\xa7ana occidental rom\xc3\xa0nica de la catedral, amb tres plantes i acc\xc3\xa9s des de la praza do Obradoiro. En accedir hi ha el p\xc3\xb2rtic rom\xc3\xa0nic original, ocult darrere de la fa\xc3\xa7ana del segle XVIII. A la planta baixa est\xc3\xa0 la Sala d'Armes, amb el vest\xc3\xadbul a un costat (contigu a la torre de la catedral) i l'arc del Pazo al nord. La sala est\xc3\xa0 dividida per columnes formades per quatre m\xc3\xa9s primes en dues naus amb cinc trams, i amb voltes d'aresta._NEWLINE_El pati que segueix condueix a les escales per les quals es puja al Sal\xc3\xb3 de Cerim\xc3\xb2nies o Sinodial, constru\xc3\xaft entre 1253 i 1266 pel mestre Pedro Boneth sobre la sala d'armes i l'arc de palau. Es tracta d'un ampli sal\xc3\xb3 di\xc3\xa0fan, de planta rectangular (32 x 8,40 metres), dividit en sis trams rebaixats, amb voltes de creueria. El m\xc3\xa9s destacat s\xc3\xb3n les m\xc3\xa8nsules que sostenen els nervis de la volta. S\xc3\xb3n totes historiades i representen un banquet amb assist\xc3\xa8ncia de reis, nobles i clergues, acompanyats per m\xc3\xbasics. Els diferents autors assumeixen que es tracta del casament d'Alfons IX amb Berenguera, mentre que per altres representa la peregrinaci\xc3\xb3 de Ferran III el Sant i la seva dona Beatriu de Su\xc3\xa0bia. En els capitells es representa als comensals menjant una empanada. Aquest sal\xc3\xb3 \xc3\xa9s la millor obra civil g\xc3\xb2tica acabada que es conserva a Gal\xc3\xadcia._NEWLINE_Altres estances destacables s\xc3\xb3n la cuina medieval, una sala de gu\xc3\xa0rdia i la sala de l'arquebisbe Manrique, del segle XVI.\n_START_SECTION_\n\xc3\x9as actual\n_START_PARAGRAPH_\nEl Pazo de Xelm\xc3\xadrez va ser la seu provisional del Parlament de Gal\xc3\xadcia des de la seva constituci\xc3\xb3 el 19 de desembre de 1981 fins que es va traslladar al Pazo de Fonseca l'estiu de 1982 i, finalment, a l'actual seu al Pazo do H\xc3\xb3rreo el 1989. Per commemorar els 30 anys de parlament gallec, el 19 de desembre de 2011 es va celebrar al Pazo de Xelm\xc3\xadrez una sessi\xc3\xb3 extraordin\xc3\xa0ria del Parlament._NEWLINE_Actualment, el Pazo t\xc3\xa9 un \xc3\xbas muse\xc3\xadstic, integrat dintre de l'\xc3\xa0rea del Museu de la Catedral. L'agost de 2012 va acollir la primera exposici\xc3\xb3 p\xc3\xbablica fel C\xc3\xb2dex Calixt\xc3\xad, acabat de recuperar despr\xc3\xa9s del seu robatori el 2011._NEWLINE_El 2013 va ser acondicionat com a sala d'exposicions temporals."